CELEX: 32013R1364
Language: et
Date: 2013-12-17 00:00:00
Title: Komisjoni rakendusmäärus (EL) nr 1364/2013, 17. detsember 2013 , millega muudetakse määrust (EÜ) nr 889/2008, millega kehtestatakse nõukogu määruse (EÜ) nr 834/2007 üksikasjalikud rakenduseeskirjad, seoses mittemahepõllumajanduslike vesiviljelusloomade noorvormide ja mittemahepõllumajanduslike kahepoolmeliste karploomade vastsete kasutamisega mahepõllumajanduslikus vesiviljeluses

19.12.2013   
            
            
               ET
            
            
               Euroopa Liidu Teataja
            
            
               L 343/29
            
         KOMISJONI RAKENDUSMÄÄRUS (EL) nr 1364/2013,
   17. detsember 2013,
   millega muudetakse määrust (EÜ) nr 889/2008, millega kehtestatakse nõukogu määruse (EÜ) nr 834/2007 üksikasjalikud rakenduseeskirjad, seoses mittemahepõllumajanduslike vesiviljelusloomade noorvormide ja mittemahepõllumajanduslike kahepoolmeliste karploomade vastsete kasutamisega mahepõllumajanduslikus vesiviljeluses
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 28. juuni 2007. aasta määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta, (1) eriti selle artikli 13 lõiget 3, artikli 15 lõiget 2 ja artiklit 40,
   ning arvestades järgmist:
   
               (1)
            
            
               Määrusega (EÜ) nr 834/2007 on kehtestatud merevetikate ja vesiviljelusloomade mahepõllumajandusliku tootmise põhinõuded. Üksikasjalikud eeskirjad nende nõuete rakendamiseks on sätestatud komisjoni määruses (EÜ) nr 889/2008 (2).
            
         
               (2)
            
            
               Ajavahemikus 2012. aasta novembrist kuni 2013. aasta aprillini esitasid teatavad liikmesriigid taotlused mahepõllumajanduslikus vesiviljelustootmises kasutada lubatud tooteid, aineid ja tehnoloogiat käsitlevate eeskirjade läbivaatamiseks. Neid taotlusi peaks hindama komisjoni otsusega (EÜ) nr 2009/427 (3) loodud mahepõllumajandusliku tootmise tehnilise nõuande eksperdirühm; kõnealusele hindamisele tuginedes kavatseb komisjon välja selgitada, kas on vaja kõnealused eeskirjad 2014. aastal läbi vaadata.
            
         
               (3)
            
            
               Mõnes neist taotlustest väideti, et turul ei ole mahepõllumajanduslike vesiviljelusloomade noorvorme ja karploomade vastseid piisavalt selleks, et oleks võimalik täita määruse (EÜ) nr 889/2008 artiklites 25e ja 25o sätestatud nõudeid.
            
         
               (4)
            
            
               Kuna mahepõllumajanduslikke noorvorme ja karploomade vastseid ei ole veel saada piisavas koguses, et tagada järjepidevus, vältida häireid liidu mahepõllumajanduslikus vesiviljelustootmises ja anda aega mahepõllumajanduslike noorvormide ja karploomade vastsete turu arenguks, on eksperdiabi ootamise ajal põhjendatud määruse (EÜ) nr 889/2008 artikli 25e lõikes 3 ja artikli 25o lõike 1 kolmandas lõigus sätestatud 50 % kohaldamise edasilükkamine ühe aasta võrra kuni 31. detsembrini 2014.
            
         
               (5)
            
            
               Määrust (EÜ) nr 889/2008 tuleks seepärast vastavalt muuta.
            
         
               (6)
            
            
               Käesoleva määrusega ette nähtud meetmed on kooskõlas mahepõllumajandusliku tootmise regulatiivkomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 889/2008 muudetakse järgmiselt.
   
               1.
            
            
               Artikli 25e lõige 3 asendatakse järgmisega:
               „3.   Kasvandusse toodavate mittemahepõllumajanduslike vesiviljelusloomade noorvormide suurim osakaal võib alates 2011. aasta 31. detsembrist olla 80 %, 2014. aasta 31. detsembrist 50 % ja 2015. aasta 31. detsembrist 0 %.”
            
         
               2.
            
            
               Artikli 25o lõike 1 kolmas lõik asendatakse järgmisega:
               „Kahepoolmeliste limuste mittemahepõllumajanduslikest haudemajadest saadud vastseid võib siiski viia mahepõllumajanduslikku tootmisüksusesse järgmiste maksimummäärade piires: alates 2011. aasta 31. detsembrist 80 %, 2014. aasta 31. detsembrist 50 % ja 2015. aasta 31. detsembrist 0 %.”
            
         Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
   Seda kohaldatakse alates 31. detsembrist 2013.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. detsember 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 189, 20.7.2007, lk 1.
   
      (2)  Komisjoni 5. septembri 2008. aasta määrus (EÜ) nr 889/2008, millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga (ELT L 250, 18.9.2008, lk 1).
   
      (3)  Komisjoni otsus (EÜ) nr 2009/427, 3. juuni 2009, millega luuakse mahepõllumajandusliku tootmise tehnilise nõuande eksperdirühm (ELT L 139, 5.6.2009, lk 22).